<classify> KANSELA wa Ujerumani, Angela Merkel amezungumza na Rais John Magufuli na kumhakikishia nchi hiyo ipo tayari kusaidia Tanzania katika juhudi za kukuza uchumi. Amemuahidi kuwaleta wafanyabiashara, kuwekeza na kujenga kiwanda cha mbolea nchini, kitakachokuwa kikubwa zaidi barani Afrika.Kwa mujibu wa taarifa iliyotumwa jana na Mkurugenzi wa Mawasiliano ya Rais Ikulu, Dar es Salaam, Gerson Msigwa, mazungumzo hayo yalifanywa jana kwa njia ya simu baina ya viongozi hao wawili.Katika taarifa hiyo, Kansela Markel alimhakikishia Rais Magufuli kuwa Ujerumani ipo tayari, kukuza zaidi uhusiano wake na Tanzania, hususani kusaidia juhudi za kuimarisha uchumi. Markel alimpongeza Rais Magufuli, kwa juhudi kubwa zinazofanywa na serikali katika kujenga mazingira mazuri ya uwekezaji, ikiwemo kupambana na rushwa na kuimarisha miundombinu.Kufuatia mafanikio hayo, Kansela Markel alisema Ujerumani itawaleta wafanyabiashara, watakaowekeza katika maeneo mbalimbali ya kuimarisha uchumi, ikiwemo kujenga kiwanda cha kuzalisha mbolea, ambacho kitakuwa kikubwa kuliko vyote barani Afrika. Merkel alisema Ujerumani imedhamiria kuunga mkono juhudi za ujenzi wa viwanda nchini Tanzania na kwamba ana matumaini kuwa kiwanda kikubwa cha mbolea, kitakachojengwa nchini Tanzania, kitasaidia kuongeza kipato cha wananchi na kuimarisha kilimo kwa Tanzania na nchi nyingine za Afrika.Kiongozi huyo alitoa wito wa kuimarishwa kwa Tume ya Kudumu ya Pamoja ya Ushirikiano Joint Permanent Commission JPC. Alimwalika kwa mara ya pili Rais Magufuli, kutembelea Ujerumani, ziara ambayo itatanguliwa na ziara ya mawaziri wa Tanzania, kukutana na mawaziri wa Ujerumani.Kwa upande wake, Rais Magufuli alimshukuru Kansela Merkel kwa kumpigia simu na kueleza dhamira yake ya kukuza zaidi uhusiano wa Tanzania na Ujerumani, na amebainisha kuwa Tanzania itahakikisha inajenga mazingira mazuri katika maeneo yote ya ushirikiano yakiwemo biashara na uwekezaji. Rais Magufuli alimpongeza Markel kwa uongozi wake wa zaidi ya miaka 13 akiwa Kansela wa Ujerumani. Alimhakikishia kuwa Tanzania itadumisha na kukuza zaidi ushirikiano huo kwa manufaa ya pande zote mbili.  <topic>: KITAIFA 